Det ser ud til, at onlinehandel er kommet for at blive, både når det kommer til nordjydernes forbrug, men også i resten af Danmark. Der er lige nu over en halv million pakker, som skal leveres hver dag i hele landet. Udover det skabte snestormen store udfordringer for Nordjylland, og det mærkes stadig hos Postnord. Så hvis dine julegaver er lidt langsomme om at ankomme, er der altså en god grund til det. De mange pakker fylder nemlig arbejdskalenderen ud for postselskabet, da antallet af pakker er steget exceptionelt fra sidste år, lyder det fra vicedirektør for Postnord, Lene Reipuert. - Hele nethandlen har lagt sig på et højt niveau, fordi mennesker har vænnet sig til at købe ting online. Det gør, at der er rigtig mange pakker, flere end hvad vi havde forventet, siger hun. Snestorm skabte forsinkelser I Nordjylland har der, udover de mange ekstra pakker, også været forsinkelser på grund af snestormen i starten af december, som lammede trafikken mange steder i landsdelen. Det oplever Postnord stadig et efterslæb på grund af, lyder det. - Vi er i Nordjylland kommet et helt døgn bagefter, fordi vi jo har haft den snestorm. Det tager jo tid at komme ovenpå efter tabet af et helt produktionsdøgn, siger Bo Klinkby Christensen, regionschef hos Postnord i Nordjylland. Forsinkelserne på pakkerne skabte frustration for en masse kunder mandag aften. Her var køen lang og pakkerne mange hos Postnord ved Postmestervej i Aalborg. Bo Klinkby Christensen forsikrer dog, at man modtager sin pakke inden jul, hvis bare afsenderen får den afsted inden 21. december. Flere medarbejdere og biler ude Antallet af pakker til omdeling er steget med 10 til 15 procent på landsplan i perioden fra Black Friday til nu sammenlignet med samme periode sidste år. Det har ført til en større bemanding hos Postnord, hvor der er sat ekstra biler ind for at få pakkerne leveret i tide. - Vi har været nødsaget til at ansætte flere medarbejdere for at få leveret pakkerne. På trods af det kan der stadig være pakker, som er flere dage undervejs, fordi der netop er så mange, siger Lene Reipuert. Postnords boom startede i 2019 og tog yderligere fart, da coronaepidemien brød ud. Siden er der sket en yderligere stigning, og antallet af pakker er i år højere, end hvad det var i 2019 og 2020. - Vi forventer, at stigningen vil fortsætte, og at der året rundt vil være flere pakker, end der tidligere har været de forrige år, siger Lene Reipuert.

Opsummering:
Hos Postnord er der er sket et større pakkeboom, og i Nordjylland er man stadig et helt døgn bagud på grund af snestormen i starten af måneden.